Wetenskap het die mistieke nodig | Netwerk24
Deur Theunie Kirsten, Pretoria 21 April 2021 05:05
Daar gaan al hoe meer stemme uit verskillende oorde op wat suggereer dat 'n mitiese, mistieke, misterieuse en selfs religieuse omgewing nie bevorderlik is vir wetenskaplike vooruitgang nie. Die kodewoord blyk te wees super-rasionaliteit in 'n niereligieuse, -mistieke en -misterieuse wêreld. En net daar doof die onbeskryflik wonderbaarlike gees van die mens uit.
Impliseer dit ook dat geen diepgelowige wetenskaplike met die beoefening van die wetenskap te vertrou is nie, dat hulle nie nuuskierig, deursoekend en krities genoeg is nie en dat hulle sekere ontdekkings sal verswyg?
Wie sal die meeste met die toekoms vertrou kan word? 'n Wetenskaplike wat opsigtelik die erkende Bybelse norme en waardes uitleef of 'n wetenskaplike wat handel ingevolge sy eie – onbekende, mensgemaakte en dalk nog twyfelagtige – norme, waardes en rasionele denke? Ek wonder maar net.
Die mens is nie geskape om 'n rasionele robot te wees nie. In my geestesoog sien ek die Clones van Star Wars. Behoede ons. Dit is juis die mistieke, misterie en religie (om etiek te verseker) wat geboorte aan die wetenskap moet gee.
Daarom is die mens 'n vrydenkende maar ingewikkeld emosionele en rasionele wese wat heeltyd keuses moet uitoefen om 'n gesonde balans te handhaaf. Die mistieke, misterieuse en religieuse is net so noodsaaklik vir sy oorlewing as die rasionele. Almal vorm sy selfbewussyn.
Natuurlik sal daar altyd booswigte soos Fagin, Bill Sikes met sy hond Bull's Eye en Artful Dodger (uit die rolprent Oliver) wees wat sal probeer om die emosioneel brose mens tot hul eie voordeel uit te buit, maar dit regverdig nie om die deur op hierdie mens vir altyd toe te klap nie.
Vir my is die grootste bevryding om deurgaans te poog om reg te laat geskied en liefde en trou te bewys, met bedagsaamheid in die teenwoordigheid van die Heilige Gees. Hierop staan en val alles, die wetenskap ook.